《成左二仲甫论诗 其一》
清代·庄宇逵

飏言肇虞廷，断竹传古调。咏诗本言志，风雅原忠孝。

灵均继三百，以神不以貌。柴桑元气流，高节罗众妙。

大化敷文章，真机泄窔奥。流莺语清晨，园林春色到。

月过生花光，风来响泉窍。俯拾惟自然，天籁谁能效。

作者简介：（?—1813）江苏武进人，字达甫。诸生。嘉庆初举孝廉方正。以经学教授乡里以终。工诗，不专主一家。有《春觉轩诗文集》、《群经辑诂》。